
Ε Ρ Ω Τ Η Σ Η
Προς
Κυρία Υπουργό Τουρισμού

ΘΕΜΑ: «Στρατηγικός σχεδιασμός και προετοιμασία για να αντιμετωπιστούν οι επιπτώσεις του Brexit στον τουρισμό μας»

Κυρία Υπουργέ,

Από την επομένη του δημοψηφίσματος για το Brexit, τον Ιούνιο του 2016, το Υπουργείο Τουρισμού όφειλε να προχωρήσει σε μια ενδελεχή προετοιμασία για την αντιμετώπιση των συνεπειών για τον ελληνικό τουρισμό.
Η Βρετανία αποτελεί τη δεύτερη μεγαλύτερη τουριστική αγορά για την Ελλάδα, με ό, τι αυτό σημαίνει για τις επιπτώσεις που μπορεί να έχει ένα άτακτο Brexit ή μια ελλιπής προετοιμασία από την πλευρά μας.
Σύμφωνα με τα στοιχεία της Τράπεζας της Ελλάδας και του ΙΝΣΕΤΕ, οι Βρετανοί τουρίστες αντιπροσωπεύουν το 11% των συνολικών αφίξεων ξένων επισκεπτών, το 12,7% των διανυκτερεύσεων και το 14,5% των εσόδων στον τουρισμό μας.
Υπάρχουν τουριστικοί προορισμοί, που στηρίζονται σε ένα μεγάλο ποσοστό στους επισκέπτες από τη βρετανική τουριστική αγορά, όπως η Κεφαλονιά που οι Βρετανοί τουρίστες αντιπροσωπεύουν το 62% του τουριστικού ρεύματος στο νησί, η Κέρκυρα με ποσοστό 35%, η Ζάκυνθος με ποσοστό 44%, η Σαντορίνη με ποσοστό 24%, η Κως με ποσοστό 20% και η Ρόδος με ποσοστό 18,5%.
Αντιλαμβάνονται όλοι ότι σε περίπτωση καθυστέρησης της συμφωνίας εξόδου Ε.Ε.-Βρετανίας ή και της αδυναμίας επίτευξης συμφωνίας, οι επιπτώσεις δεν θα είναι ευκαταφρόνητες για τον τουρισμό μας.
Αυτή τη στιγμή, η αβεβαιότητα που επικρατεί, σε συνδυασμό με την υπερφορολόγηση που έχει καταστήσει ακριβότερο το τουριστικό μας προϊόν, ευνοούν ανταγωνιστικούς προορισμούς όπως η Τουρκία ή η Αίγυπτος στην βρετανική τουριστική αγορά.
Ενδεχόμενη πτώση της τιμής της στερλίνας, θα οδηγήσει πολλούς Βρετανούς τουρίστες να αναζητήσουν προορισμούς που δεν είναι συνδεδεμένοι με το ευρώ.
Προβλήματα θα αντιμετωπίσει ο τουρισμός μας αν αλλάξει το καθεστώς βίζας για τους Βρετανούς τουρίστες αλλά και με τα ανοιχτά ζητήματα που υπάρχουν στον τομέα των αερομεταφορών και συγκεκριμένα στα δικαιώματα πτήσεων μεταξύ Ε.Ε. και Ην. Βασιλείου.
Ανοιχτά ζητήματα υπάρχουν, επίσης, σε ζητήματα υγειονομικής περίθαλψης των επισκεπτών από τη Βρετανία, στην κρουαζιέρα, στην παροχή διασυνοριακών υπηρεσιών στον τομέα του τουρισμού, στις χρεώσεις περιαγωγής και σε πολλά άλλα θέματα που συνδέονται με τον τουρισμό.
Είναι σαφές ότι η χώρα μας θα πρέπει να έχει το δικό της σχέδιο, πέρα από τους κανόνες που είναι υποχρεωμένοι να εφαρμόσει ως μέλος της Ευρωπαϊκής Ένωσης. 
Κυρίως, θα πρέπει να έχει ήδη εκπονήσει στρατηγικό σχέδιο για να αντιμετωπίσει τις μικρές ή μεγάλες επιπτώσεις, αναλόγως της τελικής εξέλιξης, από το Brexit.

Κατόπιν των ανωτέρω
Ερωτάται η Κυρία Υπουργός

1. Ποιο είναι το στρατηγικό σχέδιο που έχει εκπονήσει το Υπουργείο Τουρισμού, αναλόγως των σεναρίων για τη συμφωνία Ε.Ε.-Βρετανίας, για να αμβλυνθούν οι αρνητικές επιπτώσεις στον Ελληνικό τουρισμό από το Brexit.
2. Εάν το Υπουργείο Τουρισμού έχει προετοιμάσει ανάλογο σχέδιο για τουριστικούς προορισμούς, ιδιαίτερα όπως η Κέρκυρα, η Κεφαλονιά και η Ζάκυνθος που θα πληγούν σε μεγάλο βαθμό από ενδεχόμενες αρνητικές εξελίξεις.
3. Εάν υπάρχει συνεννόηση με το Υπουργείο Εξωτερικών για ζητήματα όπως το καθεστώς βίζας για τους Βρετανούς τουρίστες. Θα διατηρηθεί η εξαίρεση από το καθεστώς της βίζας για τους επισκέπτες από τη Βρετανία, σε κάθε περίπτωση;

Ο Ερωτών Βουλευτής

Μάνος Κόνσολας
Βουλευτής Δωδεκανήσου

